**2016-2018 METŲ BENDRUOMENĖS PROJEKTAS**

 **„MES-ŽEMĖS VAIKAI“**

**Projekto tikslas:**

Ugdyti ikimokyklinio ir priešmokyklinio amžiaus vaikų pilietiškumą, skatinant aplinkosaugines iniciatyvas ir puoselėjant savo darželio, krašto gamtą.

**Projekto uždaviniai:**

* Skatinti vaikus ir visus bendruomenės narius domėtis ekologinėmis problemomis, susiburti bendrai ekologinei veiklai.
* Formuoti atsakingą ir rūpestingą vaikų požiūrį į gamtą;
* Formuoti vaikų palankų aplinkai elgesį kasdieniniame gyvenime, suteikiant jiems ekologijos ir aplinkosaugos žinių, atkreipiant vaikų ir bendruomenės narių dėmesį į žmogaus daromą neigiamą poveikį gamtai;
* Formuoti nuostatą veikti gamtos labui, aktyvinti vaikus ir kitus bendruomenės narius gerbti aplinką, kurioje gyvename, organizuojant talkas, švarios aplinkos puoselėjimo akcijas;
* Išgyventi išvykų, naujai patirtų įspūdžių;
* Skatinti komandinį darbą, darželio bendruomenės narių tarpusavio bendravimą bei bendradarbiavimą bei dalintis gerąja patirtimi su kitomis ikimokyklinėmis įstaigomis;
* Įtraukti šeimos narius į bendrą veiklą;
* Sudaryti sąlygas vaikų saviraiškai, kūrybiškumo ugdymui(-si).

**Projekto aktualumas:**

Natūralios gamtos išsaugojimas ir aplinkosauga – viena svarbiausių žmonijos išgyvenimo sąlygų. Gamtos turtai, švari ir sveika aplinka reikalinga tiek mums, tiek mūsų mažyliams, tiek ateities kartoms. Mokyti vaikus saugoti, puoselėti gamtą reikia jau nuo pat mažumės, todėl manome, kad vienas iš svarbiausių ugdymo uždavinių turėtų būti ekologinio ugdymo plėtotė. Pastebėjome, kad vis dažniau susiduriame su problema kai vaikai auginami vartotojais, o ne saugotojais, puoselėtojais, jie vis labiau atitrūksta nuo natūralios aplinkos. Vaikams nepakanka gamtos pažinimo, saugojimo ir puoselėjimo įgūdžių, tyrinėjimų natūralioje aplinkoje patirties. Todėl ekologiniu ugdymu sieksime, kad vaikai jaustų gamtos vientisumą ir harmoniją, numatytų savo veiksmų padarinius gamtai bei jų grįžtamąjį poveikį; kad nevartotojiškas požiūris į gamtą, pagarba gyvybei ir atsakomybė už ją taptų jų vertybine nuostata; kad jie gebėtų apginti savo principus ir taikytų juos kasdienėje veikloje. Ekologinis švietimas glaudžiai siejasi su savo šalies, gyvenamosios vietos pažinimu pagarbos ir meilės gimtinei ugdymu, todėl stengsimės teikti vaikams žinias apie supančią aplinką, miestą, šalį. Tik visa tai pažindami vaikai negailės pastangų saugodami augalus, gyvūnus, rūpinsis aplinkos švara ir estetika.

**DALYVIAI**: vaikai, tėvai, pedagogai, kiti su vaikų ugdymu susiję bendruomenės nariai.

**PROJEKTO ĮGYVENDINIMO ETAPAI**

1. Plano parengimas. Idėjų siūlymas, darbo, veiklos numatymas, pasiskirstymas.
2. Projekto vykdymas.
3. Projekto sklaida vaikų darželyje ir už jos ribų.